Predstojnik Klinike za infektivne bolesti Kliničkog bolničkog centra Split dr. Ivo Ivić danas je održao konferenciju za medije, javlja N1.

Podsjetimo, u Splitsko-dalmatinskoj županiji u posljednja 24 sata zabilježeno je novih 75 slučajeva zaraze koronavirusom.

Dr. Ivić je na press konferenciji kazao kako je trenutno u KBC-u Split stacionirano ukupno 48 bolesnika koji su pozitivni na koronavirus.

"Značajan broj onih koje otpuštamo su bili asimptomatski"

"Značajan broj onih koji otpuštamo su bili asimptomatski. Još uvijek imamo značajan intenzitet otkrivanja novih pozitivnih. Broj pozitivnih testova je povećan i ponovno raste pritisak na naš hitni prijem. Drugim riječima, ovaj sada pad i jedna dolina koja se pojavila, bilo bi dobro da tako ostane, ali neću se začuditi ako trend počne ponovno rasti", rekao je Ivić.

"Treba nam medicinskih sestara kojih nema, nema ih nigdje. To je stvarno značajan broj i on je nenadoknadiv. Iz toga proizlaze moji apeli na stanovništvo da se smanji intenzitet epidemije. Nosit ćemo se i s većim brojevima, ali se može očekivati teškoće, probleme i zamor ljudi", ističe Ivić i dodaje kako očekuju probleme, ali kako nitko ne može procijeniti koliki će intenzitet problema biti.

"Morat ćemo razdvojiti tri skupine bolesnika. Oni koji imaju samo covid, one koji imaju samo gripu i oni koji imaju i covid i gripu", rekao je.

"U prvom valu smo stekli značajno iskustvo"

Ivić je kazao kako su u prvom valu koronavirusa stekli značajno iskustvo i kako misli da jesu bolje osigurani.

"Osigurali smo da nam druge bolesti i drugi bolesnici budu opskrbljeni. U onom prvom valu drugi bolesnici gotovo uopće nisu bili opskrbljeni. Ovo je jedna prirodna katastrofa. Mene jedino ljuti što nije ona takva katastrofa na koju ne bismo mogli utjecati. Imamo protuepidemijske mjere koje to omogućavaju", rekao je.

"Maska ispod nosa ne služi ničemu"

Napominje kako je način na koji se ljudi pridržavaju protuepidemijskih mjera previše opušten.

"Maska stoji ispod nosa, maska stoji ispod brade, to nije protuepidemijska mjera. To ničemu ne služi. Na poslu morate nositi masku, bez obzira na to što niste u kontaktu s bolesnicima i ne radite u zdravstvenoj ustanovi", ističe ravnatelj Klinike za infektivne bolesti splitskog KBC-a.